З першых дзён заезду навучэнцы трапляюць пад пільны кантроль медыцынскага персаналу. Педыятры аператыўна вывучаюць дыягназы, робяць патрэбныя назначэнні. У распараджэнні медыкаў – кабінеты функцыянальнай дыягностыкі, фізіятэрапіі, лячэбнага масажу, спелеатэрапіі, аэрафітатэрапіі, лячэбныя ванны, інгаляторый. Расклад працэдур складзены так, каб не перагружаць арганізм дзіцяці. Таму знаходжанне ў санаторнай школе доўжыцца адну вучэбную чвэрць. За гэты час маленькія пацыенты без адрыву ад вучобы паспеюць атрымаць неабходны курс аздараўленчых працэдур.